CELEX: 62014CN0162
Language: lt
Date: 2014-04-04 00:00:00
Title: Byla C-162/14: 2014 m. balandžio 4 d. pareikštas ieškinys byloje Europos Komisija/Lenkijos Respublika

30.6.2014   
            
            
               LT
            
            
               Europos Sąjungos oficialusis leidinys
            
            
               C 202/10
            
         2014 m. balandžio 4 d. pareikštas ieškinys byloje Europos Komisija/Lenkijos Respublika
   
   (Byla C-162/14)
   2014/C 202/11
   Proceso kalba: lenkų
   
      Šalys
   
   
      Ieškovė: Europos Komisija, atstovaujama A. Tokár ir K. Herrmann
   
      Atsakovė: Lenkijos Respublika
   
      Ieškovės reikalavimai
   
   
               —
            
            
               konstatuoti, kad nepanaikinusi ūkio subjektų pašalinimo iš viešųjų pirkimų procedūros pagrindų, numatytų Viešųjų pirkimų įstatymo 24 straipsnio 1 dalies 1 punkte ir apimančių daugiau kriterijų, palyginti su numatytais 2004 m. kovo 31 d. Europos Parlamento ir Tarybos direktyvos 2004/18/EB (1) dėl viešojo darbų, prekių ir paslaugų pirkimo sutarčių sudarymo tvarkos derinimo 45 straipsnio 2 dalyje pateiktame baigtiniame sąraše, Lenkijos Respublika neįvykdė savo įsipareigojimų pagal minėtos direktyvos 45 straipsnio 2 dalį,
            
         
               —
            
            
               priteisti iš Lenkijos Respublikos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Ūkio subjektų pašalinimo iš viešųjų pirkimų procedūros pagrindų, kurie susiję su profesinėmis savybėmis ir numatyti Viešųjų pirkimų įstatymo 24 straipsnio 1 dalies 1 punkte, konkrečiai apimančiais atvejus, kai: i) ūkio subjektas padarė žalą dėl to, kad nevykdė viešojo pirkimo sutarties arba vykdė ją netinkamai, ir tokios žalos faktas buvo konstatuotas res judicata galią įgijusiame teismo sprendime; ii) ūkio subjektas buvo sutarties, kurią perkančioji organizacija nutraukė arba jos atsisakė dėl su ūkio subjektu susijusių priežasčių, taikymo sritis platesnė už Direktyvos 2004/18/EB 45 straipsnio 2 dalyje ir visų pirma 45 straipsnio 2 dalies d punkte numatytų pašalinimo iš viešųjų pirkimų procedūros kriterijų taikymo sritį.
   Antrąjį pagrindą Teisingumo Teismas nagrinėjo sprendime, priimtame byloje Forposta ir ABC Direct Contact, C-465/11. Šiame sprendime Teisingumo Teismas konstatavo, kad Direktyvos 2004/18/EB 45 straipsnio 2 dalies d punkte vartojamas terminas „sunkus profesinis nusižengimas“ apima bet kokią neteisėtą veiką, kuri turi įtakos profesiniam ūkio subjekto patikimumui. Tačiau Lenkijos teisėje numatyti pašalinimo iš procedūros kriterijai apima ne tik atitinkamo ūkio subjekto elgesį, kuriam būdinga tam tikro sunkumo laipsnio kaltė ar nerūpestingumas; remdamasi minėtais kriterijais perkančioji organizacija privalo automatiškai, prieš tai neįvertinusi neteisėtos veikos, kuria kaltinamas ūkio subjektas, pašalinti pastarąjį iš viešųjų pirkimų procedūros.
   
      (1)  OL L 134, p. 114; 2004 m. specialusis leidimas lietuvių k., 6 sk., 7 t., p. 132.